উত্তরবঙ্গে বৃষ্টিপাতে ক্ষয়ক্ষতি, সচিবদের পাঠাচ্ছে নবান্ন

ওয়েব ডেস্ক: বর্ষা (Rain) ঢুকে পড়েছে উত্তরবঙ্গে (North Bengal)। টানা বৃষ্টিতে বিপর্যস্ত বিভিন্ন এলাকা। ফুঁসছে তিস্তা সহ উত্তরবঙ্গের একাধিক নদী। উত্তরবঙ্গে টানা ভারী বৃষ্টির জেরে প্রচুর ক্ষয়ক্ষতি (Damage)। পুনর্বাসন, ক্ষয়ক্ষতির সমীক্ষা করতে সচিবদের নিয়ে পরিদর্শন দল তৈরি করল নবান্ন (Nabanna)। উত্তরবঙ্গ উন্নয়ন দফতরের সচিবের নেতৃত্বে সাত সদস্যের অফিসাররা কাজ করবেন উত্তরবঙ্গের জেলাগুলিতে।

কৃষি দফতরের সচিব, পঞ্চায়েত ও গ্রাম উন্নয়ন দফতরের সচিব, স্বাস্থ্য দফতরের সচিব সহ সংশ্লিষ্ট সেচ দফতর, জনস্বাস্থ্য কারিগরি দফতরের আধিকারিকদের নিয়ে ওই দল তৈরি করা হয়েছে। দার্জিলিং, কালিম্পং, আলিপুরদুয়ার, কোচবিহার, জলপাইগুড়ি এই পাঁচ জেলায় সমীক্ষা করবে ৮ সদস্যের দল। ওই দল সমীক্ষা করে প্রয়োজনীয় রিপোর্ট দেবে নবান্নে।

নদী বাঁধগুলির কী কী ক্ষয়ক্ষতি হয়েছে তা খতিয়ে দেখা হবে। কতগুলি গ্রামীণ বাড়ির ক্ষতি হয়েছে দেখা হবে। জল জমে ডেঙ্গু হচ্ছে কি না। স্বাস্থ্য পরিস্থিতিও খতিয়ে দেখা হবে। একাধিক বিষয় নিয়ে সমীক্ষা ও রিপোর্ট তৈরি করে এই টিম রিপোর্ট পাঠাবে। নবান্ন সূত্রে এই খবর জানা গিয়েছে।